Diari Oficial de la Generalitat Valenciana


Sumari del DOGV 4218, del 27-03-2002 (2002/2972)

ORDRE de 12 de març de 2002, de la Conselleria de Cultura i Educació, per la qual es convoquen els Premis 2002 de la Comunitat Valenciana a materials didàctics dirigits a l'atenció educativa de l'alumnat immigrant.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4218

Data del DOGV
:   27-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2972


Data del document
:   12-03-2002

Organisme emissor
:   Conselleria de Cultura i Educació

Tipus de document
:   Ordre

Correcció d'errades

 Descriptors 

:   * personal docent
    * premi cultural
    * distinció honorífica
    * material d'ensenyament
    * migrant

ORDRE de 12 de març de 2002, de la Conselleria de Cultura i Educació, per la qual es convoquen els Premis 2002 de la Comunitat Valenciana a materials didàctics dirigits a l'atenció educativa de l'alumnat immigrant. [2002/2972]
  
La Constitució Espanyola, en el Títol I, reconeix els drets i deures fonamentals dels espanyols i els estrangers. En l'article 14, establix que tots els espanyols són iguals davant de la llei, sense que puga prevaldre cap discriminació per raó de naixement, raça, sexe, religió, opinió o qualsevol altra condició o circumstància personal o social. I l'article 27 reconeix el dret a l'educació, que té com a objecte el ple desenrotllament de la personalitat humana en el respecte als principis democràtics de convivència i als drets i llibertats fonamentals.
  
La Llei Orgànica 8/1985, de 3 de juliol, del Dret a l'Educació, en l'article 1.3 diu que els estrangers residents a Espanya tindran també dret a rebre l'educació a què es referixen els apartats u i dos d'este article per als espanyols.
  
La Llei Orgànica 8/2000, de 22 de desembre, de reforma de la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, en l'article 3, disposa que els estrangers gaudiran a Espanya dels drets i llibertats reconeguts en el Títol I de la Constitució en els termes establits en els Tractats internacionals, en esta Llei i en les que regulen l'exercici de cada un d'ells. Així mateix, fixa com a criteri interpretatiu general que s'entendrà que els estrangers exerciten els drets que els reconeix la dita Llei en condicions d'igualtat amb els espanyols.
  
Respecte al dret a l'educació, la citada Llei Orgànica 8/2000, en el seu article 9, establix que tots els estrangers menors de díhuit anys tenen dret i deure a l'educació en les mateixes condicions que els espanyols, dret que comprén l'accés a una ensenyança bàsica, gratuïta i obligatòria, a l'obtenció de la titulació acadèmica corresponent i a l'accés al sistema públic de beques i ajudes. Així mateix, els estrangers residents tindran dret a l'educació no obligatòria en les mateixes condicions que els espanyols. La Llei assenyala que els poders públics promouran que els estrangers residents que ho necessiten puguen rebre una ensenyança per a la seua millor integració social, amb reconeixement i respecte a la seua identitat cultural.
  
La immigració està fent que el nostre món no siga només un món globalitzat, sinó a més un món multicultural i pluriètnic, en què el diàleg intercultural i la comprensió mútua entre persones de distints orígens lingüístics, socials i culturals constituïxen els verdaders pilars d'una integració social democràtica.
  
Els fluxos migratoris han convertit la Comunitat Valenciana en un lloc de destí i, per la seua situació, també en un punt de trànsit cap a altres Comunitats Autònomes i altres Estats.
  
Esta situació requerix un enfocament innovador i eficaç per part dels centres docents i de la formació del professorat per a promoure la dimensió intercultural de l'educació, a fi de preparar l'alumnat a viure en una societat que es caracteritza per una diversitat cultural i lingüística i de reforçar la comprensió mútua i la solidaritat entre els ciutadans, combatent el racisme i la xenofòbia.
  
Respondre a estos desafiaments requerix desenrotllar plantejaments integrats i estratègies d'intercanvi de pràctiques exemplars que tinguen un efecte multiplicador. Tot això, a fi que els centres docents puguen proporcionar als seus alumnes i a les seues alumnes de comunitats immigrants una escolarització adequada i una educació de qualitat que responga a les seues necessitats educatives específiques i que fomente la seua participació, integració i igualtat d'oportunitats en totes les activitats escolars.
  
Dins d'este pla, resulta essencial desenrotllar materials didàctics innovadors destinats als professionals encarregats de la formació i altres materials semblants destinats a l'alumnat, així com formar el professorat i els formadors del professorat sobre el seu ús en les aules.
  
Conscient de tot això, la Conselleria de Cultura i Educació convoca els Premis 2002 de la Comunitat Valenciana als quals podran optar aquells materials didàctics que, pel seu potencial difusor, faciliten l'educació intercultural de tot l'alumnat, promoguen l'educació de l'alumnat immigrant, contribuïsquen a millorar els coneixements sobre les distintes cultures i a recolzar la lluita contra el racisme i la xenofòbia.
  
Per tot això, i conforme disposa l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
Convocar els Premis 2002 de la Comunitat Valenciana a materials didàctics dirigits a l'atenció educativa de l'alumnat immigrant, així com aprovar les bases per què es regirà la convocatòria, que figuren com a annex I.
  
Segon. Concessió dels Premis
  
La concessió dels Premis tindrà lloc abans del 31 d'octubre de 2002.
  
Tercer. Finançament
  
Els Premis comptaran amb una dotació màxima de 30.050 euros, que serà abonada a càrrec de la línia de subvenció T4457000 del programa 421.30, capítol 4, del pressupost de la Generalitat Valenciana de l'any 2002.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria i concedir els Premis, se l'autoritza per a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o plantejar directament un recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 12 de març de 2002
  
El conseller de cultura i educació
  
P.S.R. (art. 4.1 Decret 111/2000,
  
DOGV 3798, de 21 juliol)
  
La subsecretària
  
CARMEN NÁCHER PÉREZ
  
ANNEX I
  
Bases per a la concessió dels Premis 2002 de la Comunitat Valenciana a materials didàctics dirigits a l'atenció educativa de l'alumnat immigrant
  
Primera. Objectius
  
Estimular l'elaboració de materials didàctics que faciliten l'atenció a la diversitat cultural de l'alumnat.
  
Promoure l'educació intercultural des d'un plantejament global del centre docent, assumida per la comunitat educativa i dirigida a tot l'alumnat.
  
Fomentar la formació del professorat a través de la innovació i la investigació educativa sobre el procés de comunicació i intercanvi entre cultures.
  
Segona. Premis
  
1. En la present convocatòria s'establixen els següents Premis:
  
Un primer Premi de 6.000 euros
  
Dos Premis de 4.000 euros
  
Quatre Premis de 2.500 euros
  
Quatre Premis de 1.500 euros
  
A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del Jurat.
  
2. Podrà declarar-se desert algun dels Premis.
  
Tercera. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana, o en programes municipals d'EPA, de nivells i etapes del sistema educatiu no universitari.
  
b) El personal laboral especialista dependent de la Conselleria de Cultura i Educació.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació
  
El personal assenyalat en el punt anterior podrà participar individualment o com a grup de treball.
  
Quarta. Condicions de participació
  
1. Les persones que opten a estos Premis hauran de presentar materials didàctics que versen sobre algun dels àmbits que figuren en la base quinta.
  
2. Els treballs hauran de ser originals i inèdits; podran presentar-se en qualsevol dels dos idiomes oficials de la Comunitat Valenciana i en qualsevol suport.
  
3. No podran presentar-se aquells treballs que concórreguen a la convocatòria de Premis 2002 de la Comunitat Valenciana a la incorporació de temes transversals en el currículum, ni en la convocatòria de Premis 2002 de la Comunitat Valenciana a la Innovació Educativa.
  
4. Tampoc podran presentar-se a esta convocatòria els treballs que han obtingut premi en les diferents convocatòries d'esta Conselleria.
  
5. No podran presentar-se tesis doctorals ni els treballs conduents a l'obtenció de la suficiència investigadora.
  
6. La presentació dels treballs suposa l'acceptació expressa de totes les bases de la present convocatòria.
  
Quinta. Àmbits de treball
  
Els treballs presentats podran versar sobre algun dels següents àmbits:
  
a) Pla d'acollida (en la comunitat, en el centre, en el grup), que contemple la relació amb les famílies i amb els col·lectius d'immigrants.
  
b) Tractament integrat per a l'aprenentatge dels idiomes oficials de la Comunitat Valenciana.
  
c) Mesures organitzatives i curriculars, des de plantejaments integrats, dirigides a centres docents caracteritzats per una alta proporció d'alumnat de comunitats immigrants: reforços, adaptacions curriculars, currículums compartits (per afinitats culturals de l'alumnat, per àmbits de coneixement, etc.).
  
d) Pla d'acció tutorial: criteris i mètodes per a la detecció de les necessitats educatives específiques de l'alumnat immigrant i per a realitzar el seguiment i l'avaluació del seu progrés educatiu i acadèmic; models d'informes individualitzats; pautes per a reunions amb les famílies, etc.
  
e) Interculturalitat: la comunicació i l'intercanvi entre cultures; les actituds; el llenguatge; la mediació; mesures organitzatives i administratives.
  
f) Plantejaments interculturals per a l'ensenyança de les diferents àrees i matèries del currículum, especialment Ciències Socials, Literatura, Filosofia, Ètica, Història, Història de les religions.
  
Sexta. Característiques dels treballs
  
El material didàctic que es presente comprendrà, almenys, un trimestre del curs acadèmic i constarà de les següents parts:
  
- Guia per al professorat, que especificarà: objectius, continguts, metodologia per a l'ús didàctic del material de l'alumnat i criteris i instruments d'avaluació, amb referència, si és procedent, al cicle o nivell a què va dirigit. Així mateix, contindrà les referències bibliogràfiques pertinents.
  
- Material per a l'alumnat.
  
Sèptima. Tramitació de les sol·licituds
  
1. Sol·licituds
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex II, quan la sol·licitud es realitze a títol individual, o segons el model de l'annex III quan la presente un grup.
  
2. Documentació
  
La sol·licitud s'acompanyarà dels següents documents:
  
a) El treball que es presenta (original i dos còpies) a esta convocatòria, en les condicions assenyalades en la base quarta i amb les característiques que figuren en la base sexta.
  
b) Memòria descriptiva del treball (original i dos còpies), amb un màxim de 10 folis, on es reflectisquen les següents dades: persona o equip de persones que han realitzat el treball, justificació i objectius, bibliografia, etc. S'adjuntarà esta memòria també en suport informàtic (format Word).
  
c) Certificat, nomenament o nòmina de l'any 2002, que acredite que totes les persones participants complixen els requisits establits en la base tercera de la convocatòria.
  
3. Lloc de presentació
  
Les sol·licituds es presentaran en el Registre General de la Conselleria de Cultura i Educació (Av. Campanar, 32; 46689. València), en les direccions territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada a esta per la Llei 4/1999, de 13 de gener. Quan es presente en una oficina de Correus es farà en sobre obert, a fi que en la capçalera del primer full del document que es vol enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (494 555 705).
  
4. Termini de presentació
  
El termini de presentació finalitzarà a les 24 hores del dia 9 de setembre de 2002.
  
Octava. Procés per a la concessió dels Premis
  
1. Jurat de Selecció
  
Els treballs presentats seran examinats i avaluats per un Jurat de Selecció constituït per:
  
President:
  
- El director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident:
  
- El cap de l'Àrea d'Ordenació, Innovació i Formació Professional.
  
Vocals:
  
- Una persona designada per la Subsecretaria del Comissionat del Govern per a la Immigració
  
- Un representant de l'Institut Valencià d'Avaluació i Qualitat Educativa.
  
- El cap del Servei de Programes d'Innovació Educativa i Suport Escolar.
  
- El cap del Servei d'Ensenyaments en Valencià.
  
- El cap del Programa d'Innovació Educativa.
  
- Els tres inspectors d'educació, coordinadors de l'Oficina d'Acollida a l'alumnat immigrant, de les corresponents direccions territorials de Cultura i Educació.
  
- Un funcionari o una funcionària de la Direcció General d'Ordenació i Innovació Educativa i Política Lingüística, que actuarà com a secretari, amb veu i vot.
  
A les reunions del Jurat podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
  
2. Criteris de valoració
  
2.1. Per a la valoració dels treballs presentats serà condició necessària la seua coherència amb el currículum corresponent de la Comunitat Valenciana.
  
2.2. El Jurat de Selecció valorarà els materials didàctics tenint en compte els següents criteris:
  
a) Qualitat i rigor del treball pel seu disseny pedagògic, interés científic o didàctic, originalitat, concreció dels objectius plantejats i coherència interna.
  
b) Possibilitats d'aplicació en les activitats educatives del centre docent i, si és procedent, la prèvia experimentació amb alumnat.
  
c) Caràcter innovador pel seu contingut o metodologia.
  
d) Ús de les tecnologies de la informació i de la comunicació, especialment la presentació en suport multimèdia.
  
e) La rellevància i adequació del seu contingut respecte al total del currículum de referència, si és procedent.
  
f) Organització dels continguts, si convé, que permeta l'atenció a la diversitat de motivacions, interessos i capacitats de l'alumnat per oferir la gradació de l'aprenentatge en diferents nivells.
  
g) Foment de valors i actituds en el conjunt de l'alumnat del centre.
  
Novena. Resolució de la convocatòria
  
1. Les decisions del Jurat de Selecció seran inapel·lables.
  
2. Una vegada realitzat el procés de selecció, el Jurat de Selecció elevarà la proposta per a la concessió dels Premis al director general d'Ordenació i Innovació Educativa i Política Lingüística, qui resoldrà la convocatòria.
  
3. La relació dels treballs premiats es notificarà als interessats i posteriorment es publicarà en el Diari Oficial de la Generalitat Valenciana.
  
Deu. Pagament dels Premis
  
1. El pagament de l'import corresponent als Premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indique expressament en la instància de sol·licitud. En este cas, la quantia del Premi es distribuirà entre els autors o autores en el percentatge indicat en la presentació del treball, i caldrà facilitar també les dades bancàries de tots els autors.
  
2. Els Premis estaran subjectes a retenció fiscal d'acord amb el que establix l'article 52 del Reial Decret 1841/1991, de 30 de desembre, pel qual s'aprova el Reglament de l'Impost sobre la Renda de les Persones Físiques.
  
3. Quan les persones beneficiàries dels Premis tinguen assignada una dotació superior a 1.800 euros hauran de presentar certificat actualitzat d'estar al corrent de les obligacions tributàries i, si és procedent, amb la Seguretat Social, expedida per l'Agència de l'administració Tributària i de la Seguretat Social, segons el que disposa l'Orde de 30 de maig de 1996, de la Conselleria d'Economia i Hisenda (DOGV de 21.06.1996), així com certificat de la Conselleria d'Economia i Hisenda i de l'últim rebut de l'impost d'Activitats Econòmiques. En cas de no estar obligats a presentar les declaracions o documents que es tracte, s'acreditarà esta circumstància per mitjà de declaració responsable.
  
4. Tota alteració de les condicions que s'han tingut en compte per a la concessió dels Premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei.
  
Onze. Certificat dels treballs realitzats
  
1. L'Orde de 9 de juny de 1994, de la Conselleria d'Educació i Ciència (DOGV de 17.08.1994), per la qual es regula la convocatòria, acreditació i certificat de les activitats de formació permanent del professorat, al punt quinze, considera els projectes d'innovació pedagògica i curricular com una modalitat de formació. En conseqüència, el certificat corresponent als treballs premiats o amb menció honorífica, que serà personal per a cada una de les persones participants, s'emetrà conforme disposen la mencionada orde i esta convocatòria.
  
2. En qualsevol cas, se certificarà fins a un màxim de 100 hores.
  
Dotze. Publicació
  
La Conselleria de Cultura i Educació es reserva el dret a la reproducció i publicació, total o parcial, dels treballs premiats, així com a guardar un exemplar per al seu dipòsit en el CEFIRE corresponent a la zona on desenrotlla la seua activitat docent l'autor o coordinador del treball premiat.
  
La publicació dels treballs per compte de l'autor o autors o per una altra entitat durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
Respecte als treballs que puguen ser publicats per la Conselleria de Cultura i Educació, els autors es comprometran per escrit a cedir els drets d'explotació de la primera edició a la Generalitat Valenciana.
  
Així mateix, els autors queden compromesos, quan la Direcció General d'Ordenació i Innovació Educativa i Política Lingüística ho demane, a elaborar les modificacions necessàries en els documents finals de treball perquè es puga publicar, totalment o parcialment, en el format més adequat.
  
La reserva dels drets de publicació no implica compromís d'edició per part de la Conselleria de Cultura i Educació.